## La Generalitat ha resolt el 92 % dels ERTO presentats fins ara

*** “Tota la maquinària del Consell s’ha posat a la disposició de les empreses i els treballadors per a oferir-los un escut que els protegisca en esta situació”
* En total, fins ara, s’han presentat 1.436 ERTO per força major (3 d’Alacant, 2 de Castelló, 35 de la DG i 1.396 de València), i 15 empreses han presentat expedients d’extinció**

La Generalitat ha resolt ja el 92 % dels expedients de regulació d’ocupació presentats per les empreses afectades per la DANA fins ara, segons les dades de la Direcció General de Treball de la Conselleria d’Educació, Cultura, Universitats i Ocupació.

El secretari autonòmic d’Ocupació, Antonio Galvañ, ha oferit les dades que confirmen l’agilitat del Consell a l’hora de resoldre administrativament els expedients que protegiran 18.000 persones treballadores. “Tota la maquinària del Consell s’ha posat a la disposició de les empreses i els treballadors per a oferir-los un escut que els protegisca en esta situació”, ha assenyalat sobre este tema.

En total, fins ara, s’han presentat 1.436 ERTO per força major (3 d’Alacant, 2 de Castelló i 1.396 de València). A més, s’han presentat 35 de la Direcció General de Treball, que corresponen a empreses amb centres de treball en més d’una província. Així mateix, 15 empreses han presentat expedients d’extinció. D’altra banda, s’han resolt 1.326 expedients.

Antonio Galvañ ha recordat que la sol·licitud d’ERTO per part de les empreses es fa a través de [l’enllaç](https://www.gva.es/va/inicio/procedimientos?id_proc=G354) següent. Els expedients de força major, segons la legislació actual, no tenen termini de presentació i són efectius des del fet que els va provocar. En este cas des del dia 29 d’octubre de 2024.

El director general de Labora ha destacat que les persones afectades per un ERTO tenen dret a prestació contributiva per suspensió del contracte o reducció de jornada per motiu de la DANA. Esta prestació, a més, no exigirà períodes previs de cotització (no es necessita haver treballat i cotitzat un mínim de 360 dies).

A més, a fi d’agilitzar al màxim els tràmits, les persones afectades no han de fer cap gestió, és la mateixa empresa la que fa la sol·licitud i no han de donar-se d’alta com a demandants d’ocupació.

**Bus Labora**

D’altra banda, Labora ha posat en marxa autobusos i oficines mòbils per a atendre tant les empreses com les persones en totes gestions que hagen de realitzar amb ocupació i treball.

La primera de les oficines mòbils temporals que Labora, Servici Valencià d’Ocupació i Formació, instal·larà en localitats que, a conseqüència de la DANA, tenen els respectius Espai Labora tancats de manera indefinida, començarà a funcionar a partir del dilluns 18 de novembre.

Catarroja serà el lloc en el qual iniciarà l’activitat esta primera unitat mòbil adaptable, que funcionarà com una oficina Espai Labora, i en la qual personal de Labora d’esta localitat podrà atendre totes les persones usuàries en qualsevol dels tràmits que hagen de fer, tant en relació amb els servicis ordinaris de Labora com els derivats de la DANA.

Este equip mòbil estarà emplaçat en el carrer Joan Giner, enfront de l’Espai Labora de Catarroja, i després d’este se situaran en altres llocs tres vehicles més, tots en municipis afectats per la DANA, amb l’objectiu de donar servici a les persones que residisquen en zones greument colpejades per esta catàstrofe.

Paral·lelament a la posada en marxa d’este servici, els autobusos ‘Laboradana’ continuaran el seu recorregut per les zones afectades per la DANA. Estos dos autobusos, que durant esta setmana han passat per Buñol, Albal, Paiporta i Montserrat, atenen en horari de 10 hores a 17 hores, de manera ininterrompuda, i presten ajuda i assistència a persones i empreses de les localitats per a solucionar dubtes sobre les gestions que necessiten en relació a la demanda d’ocupació o la sol·licitud d’ERTO.

El recorregut dels autobusos es pot seguir en la pàgina web labora.gva.es.

Fecha: 17/11/2024